### Resume

Vejle Kommune har modtaget en ansøgning om etablering af et solcelleanlæg ved [adresse], som kræver udarbejdelse af lokalplan og kommuneplantillæg. Anlægget er på ca. 136 ha. bruttoareal. De arealer, der ikke skal bruges til solceller, kan bruges rekreativt og/eller indgå som ny naturområder. Forvaltningen foreslår igangsætning af den planlægningsmæssige proces, der omfatter afholdelse af en debatfase for at indhente ideer og forslag til den videre planlægning, samt igangsætning af lokalplan.

### Sagsfremstilling

![](data:image/png;base64...)

Figur 1: Kort over planområdet

Projektets indhold

Vejle Kommune har modtaget en projektansøgning fra European Energy om et solcelleanlæg ved [adresse]. Projektet kræver udarbejdelse af kommuneplantillæg, lokalplan og miljøvurdering. Projektet blev første gang præsenteret for Teknisk Udvalg i maj 2022, hvor projektet blev prioriteret til, at forvaltningen kunne arbejde videre med det.

Projektområdet har et bruttoareal på 136 ha. De arealer, der ikke skal bruges til solceller, kan bruges rekreativt og/eller indgå som ny naturområder. Solcelleanlægget består af paneler, som er monteret på faste stativer og opstillet i øst-vestgående rækker, eller stativer, der kan dreje efter solen og er opstillet i nord-sydgående rækker. Solcellepanelerne vil få en højde på 3,2 meter over terræn uanset den valgte typer af stativer. Ud over solcellepanelerne består anlægget af transformere og teknikbygninger.

Solcelleanlægget refleksbehandles for at undgå genskin. Langs solcelleparkens afgrænsning vil der blive etableret et trådhegn med en højde på maks. 2,4 meter. Uden for hegnet vil der blive etableret et beplantningsbælte bestående med hjemmehørende arter. Den endelige placering og udformning af beplantningsbælter afklares i lokalplanprocessen. Arealerne mellem solcellerækkerne anvendes til serviceveje og udlægges som udgangspunkt i græs.

Anlægget vil kunne producere ca. 100.000 MWh om året, hvilket svarer til ca. 20.000 husstandes årlige el-forbrug. I forhold til det el-forbrug i 2030, der blev opstillet som en forudsætning i klimaplanen, og i forhold til den del, der skal forsynes ved lokalt produceret vedvarende energi, svarer det til ca. 19%. Anlægget vil udløse et beløb på [adresse] mio. kr. til grøn pulje, og disse midler vil kunne bruges til projekter i lokalområdet.

Der har været afholdt et informationsmøde i september 2022, hvor et oplæg om solcelleprojektet blev præsenteret for borgerne.

Planlægningsmæssige forhold

Arealet ligger i landzonen, og projektet kræver på grund af sin størrelse og placering kommuneplantillæg og lokalplan med tilhørende miljørapport. Bygherre skal desuden udarbejde en miljøkonsekvensrapport for det konkrete projekt. Af praktiske årsager udarbejdes der én samlet rapport, der både indeholder miljørapport og miljøkonsekvensrapport. Formålet er at beskrive projektets og planernes miljømæssige konsekvenser og mulige gener for mennesker, natur, landskab og andre interesser i det åbne land.

Kommuneplantillægget udlægger et rammeområde til solcelleanlæg og fastlægger bestemmelser for lokalplanen. Lokalplanen fastlægger de nærmere bestemmelser for byggeriets placering og udbredelse, adgangsveje, beplantning m.m.

[adresse] og afgrænsningsnotat

Ved større ændringer af kommuneplanen skal kommunen afholde en offentlig høring, idé-fase eller debatfase, hvor der indkaldes idéer og forslag til det videre planlægningsarbejde. Kommunen fastlægger selv høringsperiodens længde.

Der er udarbejdet et udkast til debatoplæg, bilag 1. Debatoplægget indeholder en beskrivelse af projektet og de planlægningsmæssige forhold. Oplægget indeholder også kommunens vurdering af, hvilke miljøemner miljøvurderingen skal fokusere på. Endelig foreslås en række spørgsmål, som kunne være relevante at svare på i forhold til projektet.

Inden kommunen igangsætter arbejdet med miljøvurdering, skal der udarbejdes et afgrænsningsnotat, der er et oplæg til miljøvurderingsrapportens indhold og detaljeringsgrad. Afgrænsningsnotatet skal i offentlig høring, og forvaltningen foreslår, at det offentliggøres samtidig med debatoplægget.

Økonomiudvalget har kompetencen til at igangsætte debatfasen. Forvaltningen foreslår, at projektet igangsættes med offentliggørelse af debatoplægget og afgrænsningsnotatet i 4 ugers periode.

Høringsperiode for planforslag

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på 4 uger, dog 2 uger for mindre lokalplaner, og 8 uger for lokalplaner med tillæg der har været i fordebat.

Høringsperioden for lokalplanen og tillægget med miljøkonsekvensvurdering og miljøvurdering er 8 uger jævnfør planloven, da miljøkonsekvensvurdering og miljøvurdering er komplekse og omfattende dokumenter, der har særlig interesse for offentligheden.

Overtagelsespligt/Frafaldserklæring

Lokalplanområdet forbliver i landzone, og en frafaldserklæring er derfor ikke nødvendig.

### Sagens videre forløb

Beslutning om afholdelse af debatfase i forhold til kommuneplantillægget træffes af økonomiudvalget.

### Klima og resiliensvurdering

Anlægget vil kunne producere ca. 100.000 MWh om året, hvilket svarer til ca. 20.000 husstandes årlige el-forbrug. Det svarer til 360 Tj. Målet for lokalt produceret vedvarende energi fra solceller og vindmøller i Vejle Kommune er 1900 Tj. Solcelleanlægget ved [adresse] vil kunne producere ca. 19% af den målsatte energiproduktion.

### Teknik- og Miljødirektøren indstiller,

|  |  |
| --- | --- |
| at | udarbejdelse af forslag til lokalplan nr. 1394, tillæg nr. 28 og miljøvurdering igangsættes, og |
| at | Teknisk Udvalg anbefaler Økonomiudvalget, at debatoplæg og afgrænsningsnotat sendes i offentlig høring i en 4-ugers periode. |

### Beslutning

1. at godkendt.

2. at anbefalet.

Aksel Mikkelsen var fraværende.